
	pranešimas spaudai: Įsigyjantys verslo liudijimus 2016 metams privalomojo sveikatos draudimo įmokas turės mokėti Sodrai 
Nuo 2016 m. sausio 1 d. keičiasi privalomojo sveikatos draudimo (toliau – PSD) įmokų mokėjimo tvarka. PSD įmokas už verslo liudijimus, įsigytus 2016 ir vėlesniems metams, reikės mokėti Valstybinio socialinio draudimo fondo valdybai (Sodrai). 



2015 m. gruodžio 16 d., Kaunas. Kauno apskrities valstybinė mokesčių inspekcija (toliau –  Kauno AVMI) informuoja, kad gyventojai, įsigyjantys naujus verslo liudijimus 2016 metams, PSD įmokas turės mokėti į Sodros biudžeto pajamų surenkamąsias sąskaitas. Verslo liudijimus patogiausia įsigyti e. būdu, prisijungus prie Mano VMI, adresu www.vmi.lt/manoVMI.
„Atkreipiame Kauno apskrities gyventojų dėmesį, kad nuo 2016 m. sausio 1 d. PSD įmokas administruos viena institucija - Sodra. Todėl gyventojai, vykdantys individualią veiklą su verslo liudijimu, iki 2015 m. gruodžio 31 d. jiems priskaičiuotą PSD dar turės sumokėti į VMI biudžeto pajamų surenkamąsias sąskaitas, o įsigydami verslo liudijimą 2016 metams - į Sodros“, - teigia Kauno AVMI viršininkė Judita Stankienė, primindama, jog verslo liudijimus kitiems metams jau gali įsigyti visi Kauno apskrities savivaldybių gyventojai ir tie gyventojai, kurie veiklą vykdys Kauno apskrities savivaldybių teritorijose.

Visų Kauno apskrities savivaldybių sprendimus dėl fiksuotų pajamų mokesčio dydžių ir lengvatų, taikomų įsigyjant verslo liudijimus 2016 metams, galima rasti VMI interneto svetainėje.
Pasak J. Stankienės, sąžiningai individualią veiklą vykdančių gyventojų skaičius auga, mat šiemet Kauno apskrityje verslo liudijimus norimai veiklai vykdyti įsigijo beveik 18,2 tūkst. gyventojų – 550 daugiau nei prieš metus. Be to, daugiau nei 40 proc. verslo liudijimų Kauno apskrityje šiemet įsigyta elektroniniu būdu, kas rodo, jog vis daugiau gyventojų naudojasi VMI teikiamomis elektroninėmis paslaugomis.
Kauno AVMI duomenimis, šiemet Kauno apskrityje populiariausi buvo verslo liudijimai, skirti specialiesiems statybos darbams, kirpyklų, kosmetikos kabinetų ir salonų, soliariumų veiklai, prekybai ne maisto produktais bei statybos baigimo apdailos ir valymo darbams.
Kauno AVMI primena, kad aktualią informaciją mokesčių klausimais, seminarų dalijamąją medžiagą, paaiškinimus ir komentarus galima rasti savarankiškai adresu www.vmi.lt. Pasikonsultuoti su VMI specialistais mokesčių klausimais galima  paskambinus telefonu 1882 arba +370 5 255 3190. Telefonu suteikta konsultacija yra lygiavertė rašytinei, nes pokalbiai yra įrašomi bei saugomi 5 metus.

Išsamesnė informacija žiniasklaidai:
Gintarė Dočkienė, 
Kauno apskrities valstybinė mokesčių inspekcija 

tel.: +370 37 466 766, +370 698 37 867; el. p. G.Dockiene@vmi.lt

